Kegyelem nektek és békesség Istentől a mi Atyánktól és az Úr Jézus Krisztustól!

Lk 2, 21  
*Amikor pedig eljött a nyolcadik nap, és körül kellett őt metélni, a Jézus nevet adták neki, ahogyan az angyal nevezte őt, mielőtt még anyja méhében megfogant.*

Krisztus nevét viselő Gyülekezet!

Habár nógrádi népdalgyűjtésből származik, mégis kevesen ismerik igazán a Kiskarácsony, Nagykarácsony című dalt. Az első 2-3 versszakot szokták leggyakrabban énekelni, amiben ott van a karácsonyfa, gyertya, jégszikrázás, a kalács és a kolbász, könyv és labda, de úgy igazándiból, mintha hiányozna belőle a keresztény, Krisztus születését ünneplő tartalom. Pedig ez nem egy fenyőünnepi dalocska, amivel csak az előző politikai rendszer próbálta elnyomni a karácsony valódi tartalmát, mindössze ismét arról van szó, hogy nem ismerjük igazán azt, amit a szánkra veszünk és, így töredékesen szólaltatjuk csak meg és adjuk át másoknak is.   
Az első 2-3 versszak ismert, a köztesek később alakultak, de a záró két versszak többnyire egyáltalán nem hallható, pedig azok az eredetihez tartoznak hozzá. Így hangzanak:  
*„Nagykarácsony éjszakája,  
Krisztus Jézus születése!  
Szűz Mária édesanyja,  
mely gondosan ápolgatja.*

*Kisded Jézus, aranyalma,  
Boldogságos Szűz az anyja,  
fogadj minket oltalmadba,  
vezess be szent hajlékodba.”*

Úgy tűnik, hogy a kezdeti szép népies életképet után a dal a végén éri el az igazi, mély tartalmát és szólal meg benne szinte egy karácsonyi, Krisztus születését ünneplő imádság.  
Ha így értelmezzük ezt az éneket, akkor már némileg közelebb vagyunk az igazsághoz, de még mindig nem értjük igazán. Afelett siklunk el, ami nekem már gyermek koromban furcsa és érthetetlen volt: vagyis, hogy mi az, hogy „kiskarácsony, nagykarácsony”. Miért van belőle kicsi és nagy? Talán a 3 karácsonyi nap közül: Szenteste, Karácsony 1. ünnepe, Karácsony 2. ünnepe – valamelyikeit nevezzük kiskarácsonynak, majd a következőt nagykarácsonynak, az igazinak?  
Valaki tudja az itt ülők közül, hogy mi erre a magyarázat?  
Részben benne van a dalban a megfejtés. Épp a most elmondott gyakran lemaradó két versszak kezdődik úgy, hogy: „*Nagykarácsony éjszakája, Krisztus Jézus születése*”. Tehát a nagykarácsony az Krisztus születésének napja, ezt már tudjuk. A kiskarácsony azonban nem az ezt megelőző nap, - mint, ahogy én gondoltam gyerekként -, hanem karácsony nyolcadának ünnepe, azaz épp a mai nap! Akkor már csak azt kell megfejtenünk, hogy mit is ünneplünk ma!  
A mai istentiszteletre „Új évi” istentiszteletként szoktunk hivatkozni, de nem, nem azért ülünk ma itt, mert új naptárat tettünk ki a falra, sőt azért se, mert a Föld továbbra is kering a Nap körül. Az idő múlása önmagában nem különösebb ünnep, de bizonyos értelemben mégis csak erről van szó.  
Mai igeszakaszunk kezdetén azt olvastuk, hogy „*Amikor pedig eljött a nyolcadik nap”*. A fordítás nem adja vissza teljesen ennek a mondatnak az értelmét, hiszen ennyiből talán csak annyit értenénk, hogy: eltelt nyolc nap – múlik az idő. Az itt álló ige azonban nem egyszerűen csak azt mondja, hogy eljött, hanem valójában úgy mondja: beteljesedett. Amikor pedig beteljesedett a nyolcadik nap. Kissé furcsán hat ez a megfogalmazás, ugyanakkor így talán jobban meghalljuk a mondat valódi tartalmát és a mi életünk összefüggésében is sokkal inkább megérthetünk valamit. Ahogy Jézus életében sem csak peregnek a napok, úgy mi a saját életünkben is megtapasztalhatjuk, hogy nem csak kifolynak a kezeink között a percek, nem csak, mint ahogy Petőfi Sándor fogalmaz „elhull a virág és eliramlik az élet”, hanem mi ennél sokkal nagyobb dolognak lehetünk a tanúi az idő múlásával. Annak, hogy beteljesedik Isten akarata. Láthatjuk, tapasztalhatjuk, megélhetjük ma, mi is, hogy ahogyan Jézus életén keresztül teljessé lett az Isten akarata, az Ő mentő szeretete, úgy ez a mi életünk perceiben, napjaiban, éveiben is tetten érhető. Mint a csillagász a teleszkópjával megfigyeli a csillagok mozgását és következtetéseket vonhat le, tény információkat állapíthat meg, úgy mi is, ahogy figyeljük az életünkben beteljesedő áldásokat, a megváltás rajtunk is valóságosan megmutatkozó művét, úgy mi is tényként, biztosan állapíthatjuk meg: az Isten szeretete teljessé tud lenni, élő és ható tud lenni az én életemen is.   
Január elsején, karácsony nyolcadán, Kiskarácsony ünnepén, tehát azt ünnepeljük, hogy Isten ígérete, az Ő szeretete meglátható, számodra is megismerhető módon beteljesedik. Ahogyan az igénkben olvastuk Krisztus névadásának és körülmetélésének napja ez: „*és körül kellett őt metélni, a Jézus nevet adták neki, ahogyan az angyal nevezte őt, mielőtt még anyja méhében megfogant”*.  
Már évszázadokkal Jézus születése előtt megszólalt az ígéret: Isten megszabadítja, üdvözíti az embert. Majd az angyal többször is kimondja ismét: „nevezd Jézusnak”! Jézus, azaz Jésua, pontosabban Jéhósúa, ami magyarul egészen pontosan azt jelenti: az Úr az üdvösség vagy az Úr a szabadítás!  
Ennek a bizonyosságnak, ennek a beteljesedésnek az ünnepe ma is kiskarácsony, hogy Isten akaratát megismerheted és igazi hitvallásod lehet, örömmel belekapaszkodhatsz ma és az egész évben, az egész életedben: az Úr az üdvösség!  
Isten megadta neked is a Szabadítót. De most nyolc nappal karácsony után, a meghit és reménység szerint valóban lélekemelő ünnep után, ne feledkezz meg erről, ahogyan Mária, vagy József sem feledkezett meg arról, hogy mit mondott nekik az angyal!  
Mi sajnos sokszor könnyen feledkezünk meg a tartalomról és tartjuk meg csak a formát, de üresen. Karácsony, Isten értünk vállalt testet öltése, ne váljon egy ilyen üres ajándékká, ami visszatérve a hétköznapokba értéktelen otthonhagyható dísztárggyá válik az életünkben. Viseljük magunkon, őszintén és hangosan ezt a nevet, ezt a hitvallást: Isten az üdvösség!  
Kiskarácsony ünnepe emlékeztessen arra, hogy egész évben, minden napomon kötelességem hűen viselni és megtanulni Krisztust, az én Szabadítómat. Elhívásom van rá, hogy ne hagyjam le a versszakokat az énekemből, hogy ne elégedjek meg fél információkkal, hanem ismerni és ünnepelni akarjam az én Megváltómat.

Testvérek, ha ezt az ajándékot nem hagyjuk el, nem utasítjuk vissza, hanem örömteli hálaadással magunkhoz öleljük, akkor biztos, hogy hozzon bármit is a 2024-es év, háborút, járványt, természeti katasztrófát, vagy pont a legnagyobb örömöket és sikereket, az biztos, hogy a te életeden be fog teljesedni a Krisztusban kapott ígéret, az Isten üdvössége! Nincs más feladat, amit ne hagyhatnál ki az előtted álló évből, csak egy, hogy megismerd, hogy mit jelent Isten szeretetében ez a név, ez az akarat: Jézus Krisztus! Ámen